《秋塘瑞鸟图应制》
明代·林瀚

莲塘雨过秋如洗，数尺澄波清彻底。两两珍禽何处来，飞入塘中弄烟水。

相呼相唤良有情，莫遣渔翁鸣榔惊。翠盖莲茎霜后老，黄芦几叶风中声。

白鸾瑞应元同匹，凡鸟不敢同游息。晚来并立晴沙头，占断沧波秋一碧。

争如五采双凤皇，梧桐晓日丹山阳。安得天风扶羽翼，直向霄汉联翱翔。

似此珍禽世稀见，虞人未许藏机变。商家至治宏万年，罗网今看解三面。

作者简介：（1434—1519）明福建闽县人，字亨大。成化二年进士。授编修。正德时官南京兵部侍郎，条上时政十二事，因语涉近幸，多格不行。与守备中官不合，又裁抑内臣因进贡经南京者，为刘瑾所恨，谪浙江参政，致仕。瑾诛，复官。谥文安。有《文安公集》。